**Piano Media** bol jednotný platobný systém, ktorý od marca 2011 umožňoval spoplatnenie obsahu a služieb na slovenských webových stránkach. Jeho cieľom bolo naučiť čitateľov platiť za obsah a tak pre zapojené médiá vytvoriť nový zdroj príjmov. Webová stránka média, na ktorej používateľ zaplatil, získala 40 % platby, ďalších 30 % sa rozdelilo medzi všetky zapojené médiá podľa času, ktoré na nich používateľ strávi a zvyšných 30 % si vzalo Piano na prevádzkovanie systému. Tento originálny slovenský systém po vstupe nového investora v roku 2014 skončil a presťahoval svoju centrálu do Viedne. Vo februári 2016 definitívne Piano odišlo do USA.

História
--------

Piano Media bol spoločným projektom firiem Etarget a NextBig. Do prevádzky ho uviedli dňa 2. mája 2011. Už pred jeho spustením bol kritizovaný zo strany používateľov. Naopak, viaceré médiá na Slovensku aj v zahraničí nápad privítali[chýba zdroj] a v súčasnosti pozorne sledujú, aký bude jeho ďalší vývoj.

Projekt zakladal a do roku 2013 riadil Tomáš Bella (do 2010 šéfredaktor Sme.sk). Jedným z investorov bol aj Ivan Štefunko. Postupne sa pridali viaceré médiá. Piano združovalo weby Sme.sk, Pravda.sk, Pluska.sk, tyzden.sk, HNonline.sk a Trend.sk, Mediálne.sk a ďalšie.

Počet predplatiteľov bola neverejná informácia a vydavatelia neboli spokojní s mierou kontroly, ktorú im systém umožňoval. Podľa výpočtov zive.sk Piano dosiahlo v roku 2011 priemerne tržby 13-tisíc eur na mesiac – po rozrátaní 104-tisíc eur na osem mesiacov jeho fungovania s približne 5 400 predplatiteľmi. V roku 2012 boli tržby Piana v priemere na úrovni 19-tisíc eur mesačne (228-tisíc eur za rok 2012), čo predstavovalo zhruba 46% nárast tržieb. Piano od marca 2012 zdraželo – mesačné predplatné vzrástlo z 2,90 na 3,90 eura a zvyšovali sa aj ceny ďalších druhov predplatného. V apríli 2012 do Piana investoval dva milióny eur rastový investičný fond pod hlavičkou spoločnosti 3TS Capital Partners. V roku 2012 sa prehĺbila strata firmy Piano Media zhruba na 719-tisíc eur. V roku 2013 odišli dvaja kľúčoví zamestnanci Tomáš Bella a Rado Baťo

29. marca 2011 bola v obchodom registry zaregistrovaná firma Piano media ako akciová spoločnosť. 16. septembra 2014 sa jej právna forma zmenila na spoločnosť s ručením obmedzeným s jediný spoločníkom Piano Media GmbH s vkladom 115 739 euro.

Odchody a ukončenie projektu
----------------------------

Kvôli negatívnemu vplyvu na rast návštevnosti opustili Piano Hospodárske noviny už v decembri 2013, začiatkom mája 2014 trend.sk, ako aj mediálne.sk, ktoré boli v systéme od jeho štartu v apríli 2011. K 1. máju 2014 vystúpil z platobného systému aj denník Pravda a celý svoj obsah ponúka bezplatne.

Koncom roku 2014 Piano na Slovensku skončilo a presťahovalo svoju centrálu do Viedne. Od februára 2016 je vlastníkom pôvodného Piano Media Piano Software, Inc. USA.

|  |  |  |
| --- | --- | --- |
| „ | Urobili sme veľa chýb, ale najväčšiu asi v spôsobe, akým sa celé spoplatnenie komunikovalo, tvrdí v otvorenom rozhovore z roku 2011 riaditeľ projektu Tomáš Bella. | "|

Referencie
----------

1. 1 2 3 4 5 6  MRVOVÁ, Iva. Národný paywall Piano po piatich rokoch končí. *HN | Médiá | Stratégie*, 14.10.2016. Dostupné online [cit. 2017-04-12].
2. 1 2  Platební online systém Piano na Slovensku končí
3. 1 2 3   *Výpis z obchodného registra SR* [online]. www.orsr.sk, [cit. 2017-04-12]. Dostupné online.
4. ↑   *Výpis z obchodného registra SR* [online]. www.orsr.sk, [cit. 2017-04-12]. Dostupné online.
5. ↑  TREND.SK. Nominácie Manažér roka 2012: Tomáš Bella. *www.etrend.sk*. Dostupné online [cit. 2018-01-17].
6. 1 2  TREND.sk a Mediálne.sk v máji vystúpia zo systému Piano
7. 1 2 3 4 5 6  STEIGAUF, Peter. Piano: Veľká strata, lepšie tržby. *Živé.sk*, 04.12.2013. Dostupné online [cit. 2017-04-12].
8. ↑  Pravda.sk vystupuje z Piana
9. ↑  SUDOR, KAROL. Tomáš Bella: Za Pianom je aj moje ego. Pokračovanie článku patrí k prémiovému obsahu Sme.sk / Aj vy môžete byť jeho predplatiteľom. *domov.sme.sk*, 5. dec 2011. Dostupné online [cit. 2017-04-12].

Externé odkazy
--------------

* Článok na BBC
* Článok v New York Times
* Článok v Hospodárskych novinách